钦定古今图书集成/明伦汇编/氏族典/第529卷 > 郭子仪
## 钦定古今图书集成/明伦汇编/氏族典/第529卷 > 郭子仪

按《唐书郭子仪传》：“子仪，字子仪，华州郑人。以武举异
等，补左卫长史，累迁单于副都护、振远军使。天宝八
载，兼九原太守。十四载，安禄山反，诏子仪为卫尉卿
灵武郡太守，充朔方节度使，率军东讨。子仪收静边
军，遂收云中马邑，开东陉，加御史大夫。王师方北图
范阳，会哥舒翰败，天子入蜀，太子即位灵武，子仪与”
光弼率步骑五万赴行在，拜子仪兵部尚书、同中书
门下平章事，仍总节度。贼安守忠壁永丰仓，子仪遣
子旰与战，多杀至万级，旰死于陈，进收仓，于是关陕
始通。进司空，充关内、河东副元帅。从元帅、广平王率
蕃、汉兵十五万收长安。严庄等走洛阳，挟庆绪度河
保相州，遂收东都。于是河东、河西、河南州县悉平，以
功加司徒，封代国公，进中书令。帝即诏大举九节度
师讨庆绪，以子仪、光弼皆元功而不立，帅王师南溃，
贼亦走。子仪以朔方军保河阳，断航桥，鱼朝恩媒谮
之，召子仪还。更以赵王为天下兵马元帅，李光弼副
之，代子仪领朔方兵。光弼败邙山，失河阳。又明年，河
中乱，遂以子仪为朔方、河中、北庭、潞仪泽沁等州节
度行营，兼兴平、定国副元帅，进封汾阳郡王，屯绛州。
代宗立，程元振忌宿将，离构百计，因罢子仪副元帅，
为肃宗山陵使。仆固怀恩屯汾州，阴召吐蕃、回纥共
寇河西，残泾州，犯奉天、武功。遽拜子仪为关内副元
帅，镇咸阳。吐蕃夜溃，仆固怀恩纵兵掠并、汾属县。帝
患之，以子仪兼河东副元帅、河中节度使，镇河中。怀
恩子玚屯榆次，为帐下张惟岳所杀，持其众归子仪。
怀恩惧，诱吐蕃、回纥、党项数十万入寇，朝廷大恐，诏
子仪屯奉天，贼遁。永泰元年，诏都统河南道节度行
营，复镇河中。怀恩尽说吐蕃、回纥、党项、羌、浑、奴剌等
三十万，掠泾、邠，躏凤翔，入醴泉、奉天，京师大震。于是
天子自将屯苑中，急召子仪屯泾阳，军才万人。子仪
使谕回纥结欢，誓好如初。吐蕃疑之，夜引去。子仪遣
将白元光合回纥众追蹑，大军继之，破吐蕃十万于
灵台西原。德宗嗣位，诏还朝，摄冢宰，充山陵使，赐号
“尚父”，进位太尉、中书令。建中二年，疾病，帝遣舒王到
第传诏省问，子仪不能兴，叩头谢恩。薨，年八十五。赠
太师，陪葬建陵。赐谥曰“忠武”，配飨代宗庙庭。子仪事
上诚，御下恕，赏罚必信，与李光弼齐名，而宽厚得人
过之，以身为天下安危者二十年。八子七婿，皆贵显
朝廷。子曜、旰、晞、昢、晤、暧、曙、映。